**Telt ház az Országos Széchényi Könyvtárban a nemzeti ünnepen**

**Az Országos Széchényi Könyvtár (OSZK) kettős kiállításmegnyitóval és nyílt napokkal tisztelgett március 15-ei nemzeti ünnepünk előtt. A két nap alatt több mint 2100 látogató, csak a nemzeti ünnepen több mint 1800 fő érkezett a *Vershaza. Himnusz, Szózat, Nemzeti dal – emblematikussá lett verseink* című időszaki kiállításra, az interaktívvá vált könyvtártörténeti bemutatóra, valamint a sokszínű kísérőprogramokra. Az épület számos pontján infrastrukturálisan is megújult enteriőrben, meghosszabbított nyitvatartással továbbra is várjuk a kiállításokra az érdeklődőket, olvasni és művelődni vágyó látogatókat.**

Az OSZK március 14-én délután és 15-én egész nap térítésmentes tárlatvezetéssel, bemutatókkal, új, értékes tartalmakkal feltöltött digitális kijelzőkkel várta az ünneplőket. A *Vershaza* című időszaki kiállítás a bejárati szinten lévő kiállítótérben látogatható, ahol a hazaszeretet három ikonikus költeménye mutatkozik be eddig még nem látott módon, ugyanis a *Himnusz,* a *Szózat* és a *Nemzeti dal* kézirata (egészen pontosan a kéziratok nemesmásolata) első ízben látható közös térben. A tárlat a legkorszerűbb installációs eszközök segítségével mutatja be a kéziratok mellett a fontosabb szövegkiadásokat, megzenésítéseket és – okostárlóban elhelyezve – a különböző fordításokat. A kiállítás kitér néhány jelentős történelmi pillanatra, amellyel a versek visszavonhatatlanul összeforrtak, és felidézi azokat a hatásokat, irodalmi utalásokat, amelyek az elmúlt idők klasszikusainak alkotásaiban éppúgy fellelhetők, mint napjaink alkotóinak műveiben.

Nemzeti identitásunk meghatározó dokumentumait tizenhat előadóművész (többek között a Kossuth-díjas Blaskó Péter, Koncz Gábor és Reviczky Gábor) keltette életre a nemzeti könyvtár stúdiójában. A művészek az ország számos neves teátrumát képviselték a Veszprémi Petőfi Színháztól a Szolnoki Szigligeti Színházon át a Nemzeti Színházig.

Szintén az V. emeleti bejárati szinten látogatható újragondolt és interaktívvá vált könyvtártörténeti kiállításunk felújított környezetben, bemutatva a klasszikus könyvtári enteriőrt, egy könyvtárőr szobáját. Ugyanitt egy több mint nyolcméteres interaktív érintőképernyőn egyszerre többen is böngészhetik a nemzeti könyvtár történetét – felfedezve kivételes gyűjteményünk számos érdekességét. A képernyőkön rendkívül szemléletes módon, különböző méretű és kialakítású katalógusfiókokat megérintve, mintegy kihúzva azokat jelenik meg a bibliotéka története idővonallal, fotókkal, sajtóhírekkel, anekdotákkal, kiegészítő látványelemekkel.

Az OSZK kezelésében levő zirci Ciszterci Műemlékkönyvtár is nyílt napot tartott a nemzeti ünnepen, itt 400 látogató volt kíváncsi a gyönyörű épületre és a ciszterci apátság falai között látható, egyedülálló gyűjteményre.

Az OSZK nem csupán a kutatókhoz és a felsőoktatásban érintettekhez szól, a családok és a fiatalabb generációk előtt is szeretné kitárni kapuit. A digitális muzeológiai megújulással kifejezetten keressük a kapcsolatot az általános és a középiskolai korosztállyal. Célunk, hogy az I. kerületi iskolások mellett minél több oktatási intézmény ismerje meg a nemzeti könyvtárt, ezért számukra vezetéssel egybekötött csoportlátogatásokat szervezünk.

A *Vershaza* kiállítás a következő három hónapban keddtől szombatig 10 és 18 óra között látogatható, kurátori csoportvezetésre keddenként 11 és csütörtökönként 17 órakor kerül sor. A vezetés időtartama körülbelül 45 perc. A csoportok maximális létszáma 20 fő. A csoportvezetés díját a jegyár tartalmazza. Regisztráció: [csoportvezetes@oszk.hu](mailto:csoportvezetes@oszk.hu).

Részletesebb látogatói tájékoztató a *Vershaza. Himnusz, Szózat, Nemzeti dal – emblematikussá lett verseink* című kiállításról [itt](https://www.oszk.hu/kiallitasok/vershaza-idoszaki-kiallitas) olvasható.

Helyszín:

Országos Széchényi Könyvtár,

Budavári Palota F épület V. emelet,

1014 Budapest, Szent György tér 4–5–6.

Képek és videó:

<https://filesender.oszk.hu/filesender/?s=download&token=70e21d3f-1a4f-4ad7-a14e-0c48c4a32197>

<https://www.youtube.com/watch?v=OadyjGPDMa4>

További információ a sajtó képviselői számára: [press@oszk.hu](mailto:press@oszk.hu).